Document ID: 32012D0492

DECIZIA COMISIEI
din 3 septembrie 2012
de modificare a Deciziei 2000/96/CE în ceea ce privește encefalita transmisă de căpușe și categoria bolilor cu transmitere prin vectori
[notificată cu numărul C(2012) 3241]
(Text cu relevanță pentru SEE)
(2012/492/UE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Decizia nr. 2119/98/CE a Parlamentului European și a Consiliului din 24 septembrie 1998 de creare a unei rețele de supraveghere epidemiologică și control al bolilor transmisibile în Comunitate (1), în special articolul 3 litera (a),
întrucât:
(1)
Decizia 2000/96/CE a Comisiei din 22 decembrie 1999 privind bolile transmisibile care vor fi incluse în mod progresiv în rețeaua Comunității în conformitate cu Decizia nr. 2119/98/CE a Parlamentului European și a Consiliului (2) enumeră anumite boli transmisibile care urmează să facă obiectul supravegherii epidemiologice în rețeaua Comunității înființată prin Decizia nr. 2119/98/CE.
(2)
Anexa la Decizia nr. 2119/98/CE menționează în mod explicit „bolile cu transmitere prin vectori” ca fiind o categorie de boli transmisibile care urmează să fie selectate pentru a obține informații uniforme în scopul raportării.
(3)
Encefalita transmisă de căpușe este o boală umană transmisă de căpușe care cauzează dizabilități neurologice pe termen lung și care, în până la 1,4 % din cazuri, poate duce la deces. Boala poate fi prevenită prin vaccinare și, în ultimii ani, a crescut în incidență și s-a răspândit către noi zone geografice în Europa. Aceste evoluții sunt probabil datorate unor cauze diferite, printre care se numără schimbările climatice și modificarea habitatului căpușelor.
(4)
Prin urmare, encefalita transmisă de căpușe îndeplinește criteriile stabilite în anexa II la Decizia 2000/96/CE pentru selectarea bolilor transmisibile care urmează să facă obiectul supravegherii epidemiologice în cadrul rețelei Comunității înființate prin Decizia nr. 2119/98/CE și este necesar să fie adăugată pe lista bolilor transmisibile care urmează să facă obiectul acestei supravegheri epidemiologice în anexa I la Decizia 2000/96/CE.
(5)
Măsurile prevăzute în prezenta decizie sunt conforme cu avizul comitetului instituit prin Decizia nr. 2119/98/CE,
ADOPTĂ PREZENTA DECIZIE:
Articolul 1
Anexa I la Decizia 2000/96/CE se modifică în conformitate cu anexa la prezenta decizie.
Articolul 2
Prezenta decizie se adresează statelor membre.
Adoptată la Bruxelles, 3 septembrie 2012.

Labels: 0
16